Diari Oficial de la Generalitat Valenciana


Sumari del DOGV 8128, del 15-09-2017 (2017/8001)

RESOLUCIÓ de 30 d'agost de 2017, de la Secretaria Autonòmica de Comunicació, per la qual s'autoritza la transmissió d'una llicència per a la prestació del servei de comunicació audiovisual de televisió digital terrestre d'àmbit autonòmic titularitat de l'entitat Las Provincias Televisión, SA, a l'entitat Squirrel Inversiones, SL.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8128

Data del DOGV
:   15-09-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/8001


Data del document
:   30-08-2017

Organisme emissor
:   Presidència de la Generalitat

Tipus de document
:   Resolució

Descriptors 

:   * radiodifusió
    * mitjà de comunicació
    * televisió

RESOLUCIÓ de 30 d'agost de 2017, de la Secretaria Autonòmica de Comunicació, per la qual s'autoritza la transmissió d'una llicència per a la prestació del servei de comunicació audiovisual de televisió digital terrestre d'àmbit autonòmic titularitat de l'entitat Las Provincias Televisión, SA, a l'entitat Squirrel Inversiones, SL. [2017/8001]  
Antecedents de fet  
Primer. La mercantil Las Provincias Televisión, SA, és titular a la Comunitat Valenciana d'una llicència per a la prestació del servei de comunicació audiovisual de televisió digital terrestre d'àmbit autonòmic, concedida per Resolució de 30 de gener de 2.006, del conseller de Relacions Institucionals i Comunicació (DOGV 5194, 08.02.2006), i convertida en llicència per Acord de 29 de juliol de 2011, del Consell, pel qual es transformen les concessions per a la gestió indirecta del servei públic de ràdio i televisió per ones hertzianes terrestres en llicències per a la prestació del servei de comunicació audiovisual (DOGV 6578, 02.08.2011).  
Segon. Per mitjà d'un escrit amb registre d'entrada en Presidència de la Generalitat, de 24 de març de 2017, Las Provincias Televisión, SA, i Squirrel Inversiones, SL, sol·liciten a la Generalitat que autoritze la transmissió de la titularitat de la llicència per a la prestació del servei de comunicació audiovisual de televisió digital terrestre d'àmbit autonòmic.  
Tercer. En data 7 d'abril de 2017, en virtut del que disposa l'article 39.4 del Reial decret 123/2017, de 24 de febrer, pel qual s'aprova el Reglament sobre l'ús del domini públic radioelèctric, per part de la Secretaria Autonòmica de Comunicació es va sol·licitar a la Secretaria d'Estat per a la Societat de la Informació i l'Agenda Digital que es tramitara l'autorització prevista en el mencionat article 39.4 del Reial decret 23/2017, de 24 de febrer.  
Quart. En data 29 de maig de 2017, té entrada en el registre de Presidència de la Generalitat un escrit de la Direcció d'Àrea de Concessions, Autoritzacions i Taxes, en el qual es comunica que per a poder continuar la tramitació és necessària que s'aporte determinada documentació. En data 31 de maig de 2017, per part de la Secretaria Autonòmica de Comunicació se sol·licita a les entitats interessades que hauran d'aportar la documentació assenyalada per a poder continuar amb la tramitació. La mencionada documentació és presentada en data 9 de juny de 2017 i traslladada a la Secretaria d'Estat per a la Societat de la Informació i l'Agenda Digital, el 12 de juny de 2017.  
Cinqué. En data 30 de juny de 2017, té entrada en el Registre de Presidència de la Generalitat la Resolució de la Secretaria d'Estat per a la Societat de la Informació i l'Agenda Digital, per la qual s'atorga autorització prèvia per a la transferència de la concessió demanial V ZZ-1420023 de Las Provincias Televisión, SA, a favor de Squirrel Inversiones, SL.  
Sisé. En data 28 de juliol de 2017, per part de la Secretaria Autonòmica de Comunicació se sol·licita a les entitats interessades que hauran d'aportar la documentació assenyalada en el termini de 15 dies, de conformitat amb el que preveu el Decret 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana, i la Llei 7/2010, de 31 de març, general de la comunicació audiovisual.  
En data 4 d'agost de 2017, les entitats interessades presenten la documentació requerida.  
Seté. Consta en l'expedient:  
- Acreditació de l'ingrés de 250 euros corresponent a la taxa establida en l'article 29 del Decret legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de taxes de la Generalitat, per a l'atorgament de llicències de comunicació audiovisual.  
- Informació del Registre Mercantil relativa als estatuts vigents de la persona jurídica.  
- Certificats acreditatius de trobar-se al corrent de les obligacions tributàries amb la Seguretat Social, Agència Tributària Estatal i Hisenda de Generalitat Valenciana.  
- Declaració responsable del titular actual d'haver comunicat al nou titular les condicions i compromisos adquirits associats al títol habilitant afectat.  
- Declaració responsable del nou titular del fet que coneix i assumeix les condicions i compromisos associats al títol habilitant afectat.  
- Declaració responsable del nou titular de complir tots els requisits per a ser titular d'una llicència de comunicació audiovisual legalment aplicables, incloent-hi els establits en els articles 25 i 26 de la Llei 7/2010, de 31 de març, general de la comunicació audiovisual; i de no trobar-se incursa en cap de les prohibicions establides en article 36 de l'al·ludida llei.  
- Declaració responsable del nou titular del fet que ni la societat ni els seus socis tenen cap vinculació amb altres empreses, cadenes o grups de cadenes llicenciatàries o gestores del servei de comunicació audiovisual que supose incompatibilitat als efectes de la normativa aplicable.  
  
  
Fonaments de dret  
Primer. L'article 29 de la Llei 7/2010, de 31 de març, general de la comunicació audiovisual, estableix que la realització de negocis jurídics l'objecte dels quals siga una llicència de comunicació audiovisual requerirà l'autorització prèvia de l'autoritat audiovisual competent. Aquesta autorització només podrà ser denegada quan el sol·licitant no acredite el compliment de totes les condicions legalment establides per a la seua obtenció o no se subrogue en les obligacions de l'anterior titular. A més, la transmissió requereix que hagen transcorregut almenys dos anys des de l'adjudicació inicial del títol habilitant, així com el compliment de l'oferta per mitjà de la qual es va obtindre la dita adjudicació.  
  
Segon. Els articles 25 i 26 de la Llei 7/2010, de 31 de març, general de la comunicació audiovisual, estableixen els requisits i limitacions per a ser titular d'una llicència de comunicació audiovisual. D'altra banda, l'article 36 de la mencionada Llei 7/2010, de 31 de març, disposa les garanties per a l'existència de pluralisme en el mercat audiovisual televisiu.  
Tal com s'ha exposat en l'antecedent de fet cinqué, consten en l'expedient declaracions responsables respecte d'això.  
Tercer. L'article 23 del Decret 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana, estableix el següent:  
  
«1. Les llicències regulades en aquest capítol podran ser objecte de negocis jurídics, que s'ajustaran al que preveu la Llei 7/2010, de 31 de març, i requeriran autorització de l'òrgan competent en matèria de comunicació audiovisual de la Generalitat.  
2. Aquesta autorització només podrà ser denegada quan la persona física o jurídica sol·licitant no acredite el compliment de totes les condicions legalment establides per a la seua obtenció o no se subrogue en les obligacions de l'anterior persona titular.  
3. La sol·licitud d'autorització es presentarà i serà tramitada en un termini màxim de sis mesos, d'acord amb els requisits i al procediment establit en la normativa de desplegament d'aquest decret.  
4. En tot cas, haurà de quedar garantit el pluralisme i la lliure concurrència, amb l'objecte de previndre situacions de concentració de mitjans i abús de posició dominant, d'acord amb el que preveu la normativa vigent.»  
Quart. L'article 39.4 del Reial decret 123/2017, de 24 de febrer, pel qual s'aprova el Reglament sobre l'ús del domini públic radioelèctric, estableix el següent:  
«4. L'autorització dels negocis jurídics de transmissió o arrendament sobre llicències de comunicació audiovisual pels òrgans de l'Estat o de les comunitats autònomes, competents en material audiovisual, requerirà amb caràcter previ l'autorització per la Secretaria d'Estat per a la Societat de la Informació i l'Agenda Digital pel que fa a la transmissió o cessió de la concessió de domini públic radioelèctric annex al títol habilitant audiovisual, en els termes que preveu el títol VI d'aquest reglament.»  
Tal com s'ha exposat en l'antecedent de fet cinqué, consta en l'expedient la Resolució de la Secretaria d'Estat per a la Societat de la Informació i l'Agenda Digital, per la qual s'atorga autorització prèvia per a la transferència de la concessió demanial V ZZ-1420023 de Las Provincias Televisión, SA, a favor de Squirrel Inversiones, SL.  
Cinqué. La disposició transitòria cinqué del Decret 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana, disposa el següent:  
«Mentre no s'aprove la Llei del Consell de l'Audiovisual de la Comunitat Valenciana, prevista en l'article 56 de l'Estatut d'Autonomia de la Comunitat Valenciana, i en l'article 5 de la Llei 1/2006, de 19 d'abril, de la Generalitat, del sector audiovisual, l'òrgan competent en matèria audiovisual de la Generalitat serà la Secretaria Autonòmica de Comunicació.»  
Queda acreditat en l'expedient que la societat adquirent reuneix els requisits legals per a ser titular de les llicències, se subroga en les obligacions de les actuals titulars, i han transcorregut més de dos anys des de l'adjudicació inicial del títol habilitant.  
D'acord amb allò que s'ha exposat en els anteriors antecedents de fet i fonaments de dret, resolc:  
  
Primer  
Autoritzar la transmissió de la titularitat de la llicència per a la prestació del servei de comunicació audiovisual de televisió digital terrestre d'àmbit autonòmic, entre les mercantils Las Provincias Televisión, SA, CIF K23405669 i Squirrel Inversiones, SL, CIF T56657372.  
  
La transmissió autoritzada no implicarà alteració de les condicions tècniques aprovades al seu dia i suposa, per a l'adquirent, l'acatament de la normativa aplicable, tant estatal com autonòmica.  
  
Segon  
La societat adquirent, Squirrel Inversiones SL, se subroga en totes les obligacions de la societat transmetent, Las Provincias Televisión, SA. La transmissió està condicionada al compliment de l'oferta per mitjà de la qual es va obtindre l'adjudicació de la concessió, posteriorment transformada en llicència.  
  
Tercer  
El negoci jurídic, degudament formalitzat, haurà de notificar-se a aquesta Secretaria Autonòmica de Comunicació, que al seu torn ho notificarà a la Secretaria d'Estat per a la Societat de la Informació i l'Agenda Digital.  
  
Quart  
En virtut del que disposa l'article 45 de la Llei 39/2015, d'1 d'octubre, del procediment administratiu comú de les administracions públiques, la present resolució es publicarà en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar potestativament un recurs de reposició davant del Consell, en el termini d'un mes comptat des de l'endemà de la notificació, de conformitat amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació, de conformitat amb el que estableixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí que s'utilitze qualsevol altra via que es considere oportuna.  
  
València, 30 d'agost de 2017.- El secretari autonòmic de Comunicació: José María Vidal Beltrán.